《题古中盘五松图》
清代·蔡新

昔闻毕宏韦偃画古松，振笔长风浩呼哅。如何此卷仅矮幅，而多夭矫腾踔之蟠龙。

鳞爪攫拿势莫至，涛声在耳云荡胸。倬哉万松老居士，笔端具有造化工。

此图何处得画本，传自古云盘谷之中峰。侍从宸游多燕暇，相对胜友此扶筇。

濡毫拂素标异状，貌得盘山古干真形容。最怜后彫质，沐日浴月几春冬。

太平之世岂独民仁寿，草木亦含雨露浓。君不见，泰山上有五大夫，风烟剥落摧秦封。

如此苍髯礌磈突兀自千古，得非福地神秀钟。松兮松兮，安得布袜青鞋盘桓于尔侧，彷佛乎桂殳木客之高踪。

作者简介：蔡新（1707～1799年），字次明，号葛山，别号缉斋，福建省漳浦（今漳浦县大南坂下楼村林西墘）人，清朝大臣。乾隆元年进士，授庶吉士、翰林院编修、直上书房、翰林院侍讲，累官内廷总师傅、兼理兵部尚书兼管国子监事务、礼部尚书兼理兵部尚书、吏部尚书兼国子监事务、文华殿大学士兼吏部尚书、加授太子太师。嘉庆四年十二月，卒于家，赠太傅，赐祭葬，谥文恭。